|  |
| --- |
| **Kontor**  Effektivisering  **Dato**  21. februar 2016  **J nr.** 600-00191  /helms, lonor |

**Referat af møde i styregruppen for GD2**Torsdag den 4. februar 2016 kl. 11.30-13.30, SDFE mødelok. 0.4

**Deltagere:**

Søren Reeberg Nielsen (SDFE), Brian Arreborg Hansen (SDFE), Louise Nordskov (SDFE), Jens Krieger Røyen (DIGST), Adam Mollerup (DIGST), Jacob Egelykke Rasch (DIGST), Susanne Dael (SDFE), Dan Lings (ERST), Steen Eiberg-Jørgensen (DST), Troels Garde Rasmussen (KL), Per Smed (KL), Carsten Grage (CPR), Referent Helle Mette Sørensen (SDFE)

**Afbud:**

Georg Jensen (SDFE)

Susanne Thorhauge (SKAT) har meddelt, at hun udtræder af styregruppen. Afbud fra suppleant Claus Rønne.

**Dagsorden:**

1. Godkendelse af dagsorden (B)
2. Godkendelse af referat (B)
3. Nyt fra Grunddatabestyrelsen (O)
4. Status for delprogrammets fremdrift (B)
5. Håndtering af aktuelle emner og risici for delprogrammet (B)
6. Test

6.A: Styrkelse af test (B)

6.B: Status på fælles test (B)

1. Lovprojektet – status/indhold og godkendelse af tidsplan (B)
2. SKATs løsningsmodel (B)
3. Betydning af DAR som autoritativt adresseregister ift. ydelsesudbetalingsmyndighederne (D)
4. GD2s bidrag til grunddataprogrammets udfordringskatalog (B)
5. Evt.

**Referat:**

**PKT 1. Godkendelse af dagsorden (B)**

Dagsordenen blev godkendt med forslag fra Søren Reeberg (SDFE) om at behandle punkt 6 før punkt 5.

**PKT 2. Godkendelse af referat (B)**

Styregruppen godkendte referatet uden bemærkninger.

**PKT 3. Nyt fra Grunddatabestyrelsen (O)**

Jens Røyen (DIGST) havde ikke noget at bemærke under punktet. Næste møde i Grunddatabestyrelsen er den 11. februar.

**PKT 4. Status for delprogrammets fremdrift (B)**

Søren Reeberg (SDFE) præsenterede sagen og bemærkede, at på trods af en del udfordringer er der sket forbedringer siden sidst.

I overensstemmelse med drøftelserne på sidste styregruppemøde, er der er indført en ny skabelon til rapportering. Projekterne har således rapporteret i den samme statusskabelon, som delprogrammerne anvender til rapportering til Programkoordinationen og Grunddatabestyrelsen.

Brian Arreborg Hansen (SDFE) gennemgik den samlede status og status for de enkelte projekter blev kort gennemgået.

Per Smed (KL) spurgte til perioden, fra DAR går i drift 1. januar 2017 og til CPR overgår til at anvende DAR 1. april 2017.

Louise Nordskov (SDFE) svarede, at der vil være en paralleldrift periode, og at det endnu ikke er besluttet, hvordan denne periode håndteres.

Søren Reeberg (SDFE) bemærkede, at der er fokus på problemet, og at der er et udestående spørgsmål om, hvor lang tid CPR-VEJ efterfølgende skal være i drift.

Carsten Grage (CPR) bemærkede, at det af status ikke fremgår, at Morten Lind har sagt op. Søren Reeberg (SDFE) bemærkede, at opsigelsen ikke var indtruffet, da der blev udarbejdet status, og derfor ikke er afspejlet i sagen.

Styregruppen godkendte status for delprogrammets fremdrift.

**PKT 6. Test (6.A Styrkelse af test og 6.B Status på fælles test).**

Punkterne 6.A og 6.B blevet drøftet samtidig.

Søren Reeberg (SDFE) redegjorde for sagen til Grunddatabestyrelsen om placering og finansiering af de fælles testopgaver (6.A Styrkelse af test).

Projektleder Jørgen Skrubbeltrang (SDFE) gav en kort præsentation af testprojektets overordnede tidsplan og status. Den næste milepæl er d. 18. april, hvor testdata skal være klar til upload på Datafordeleren.

Styregruppen drøftede sikkerhedsaspektet omkring test. Datafordelerens testmiljø bliver identisk med produktionsmiljøet, som Kammeradvokaten har godkendt ift. sikkerhed. Det udstår fortsat, hvordan sikkerhed håndteres ifm. test i de enkelte registre.

Per Smed (KL) bemærkede, at Datatilsynet tidligere har standset projekter i flere måneder.

Søren Reeberg (SDFE) bemærkede at det skal overvejes, hvordan Datatilsynet adresseres for at imødegå dette.

Jens Røyen (DIGST) bad om, at styregruppen forelægges en skriftlig sag, der adresserer løsningerne.

Styregruppen tilsluttede sig, at sagen om ’Styrkelse af test’ forelægges Grunddatabestyrelsen.

Styregruppen godkendte desuden anbefalingerne for fælles testdata som grundlag for det fælles testprojekts videre arbejde, og at styregruppen på næste møde forelægges en detailplan for gennemførelse af test.

**PKT 5. Håndtering af aktuelle emner og risici for delprogrammet (B)**

Punktet blev indledt med en drøftelse af behovet for i endnu højere grad at have fokus på risici. Som reaktion bl.a. KLs efterlysning på statusangivelse/vurdering af risikobilledet, har programledelsen drøftet, at risiko-sagen fremover vil blive indledt med en vurdering af risikobilledet. Muligvis ved hjælp af trafiklys.

Søren Reeberg (SDFE) bemærkede, at vi skal holde fast i, at vi statusrapporterer bagudrettet og risikostyrer fremadrettet, men vi har nok brug for at få en vurdering af, hvordan vi ser risikobilledet.

Brian Arreborg Hansen (SDFE) gennemgik sagens risici og emner.

Louise Nordskov (SDFE) bemærkede, at datavaskprojektet både står på risiko- og emneregisteret, da det er uklart, hvor kritisk det er, da projektet endnu ikke er i gangsat.

Søren Reeberg (SDFE) bemærkede, at styregruppen forelægges status på datavaskprojektet på næste møde.

Dan Lings (ERST) tilsluttede sig, at emnet om SKATs manglende levering af løsningsdesign kan lukkes, såfremt løsningen konfirmeres hos SKAT.

Styregruppen godkendte de mitigerende handlinger med de bemærkninger der faldt under behandling af pkt. 6 vedr. sikkerhed og test test.

**PKT. 7. Lovprojektet – status/indhold og godkendelse af tidsplan (B)**

Brian Arreborg Hansen (SDFE) gennemgik sagen med bemærkning om, at adresselovforslaget skal fokusere på at forpligte de registre, der er omfattet af Grunddataprogrammet.

Jens Røyen (DIGST) bemærkede at Adresseregisteret skal være det autoritative register og dermed også omfatte registre uden for programmet.

Søren Reeberg (SDFE) bemærkede at det er vigtigt, at loven ikke skærpes så meget, at det kan blive en udfordring at få den i Folketinget.

Per Smed (KL) bemærkede, at det er vigtigt, at loven ikke kommer til at ramme løsninger med såkaldte intelligente blanketter. Da det vil have store økonomiske konsekvenser.

Carsten Grage (CPR) spurgte til, om lovprojektet har overvejet at bruge bemyndigelse således, at det ikke er alt, der skal være på plads pr. 1. januar 2017.

Brian Arreborg Hansen (SDFE) svarede, at det er overvejet, men at det er nødvendigt for idriftsættelse af flere registre, at det indholdsmæssige er på plads i forbindelse med lovens ikrafttrædelse.

Styregruppen tog sagen til efterretning.

**PKT. 8. SKATs løsningsmodel (B)**

Søren Reeberg (SDFE) informerede om, at SKAT har meddelt, Susanne Thorhauge ikke længere deltager i styregruppen.

Da der er brug for SKATs opbakning til sagen, foreslås sagen derfor eskaleret til Grunddatabestyrelsen.

Louise Nordskov (SDFE) redegjorde for sagens indhold.

Steen Eiberg-Jørgensen (DST) og Dan Lings (ERST) bekræftede, at de bakker forslaget til løsningsdesign op, herunder løsning 2 i sagen.

Styregruppen tilsluttede sig, at sagen eskaleres til Grunddatabestyrelsen.

**PKT. 9. Betydning af DAR som autoritativt adresseregister ift. ydelsesudbetalingsmyndighederne (D)**

Louise Nordskov (SDFE) redegjorde for sagens indhold.

Jens Røyen (DIGST) bemærkede, at vi skal være påpasselige med at løse afledte problemstillinger som følge af, at DAR bliver autoritativt. Delprogrammet skal orientere de relevante myndigheder om konsekvenserne, fx via brev til de relevante direktører eller en orienterende ØU-sag. Det er de relevante myndigheders ansvar at håndtere konsekvenserne.

Søren Reeberg (SDFE) bemærkede, at vi skal sikre os, at de relevante myndigheder påtager sig ansvaret.

Troels G. Rasmussen (KL) bemærkede, at ekstraopgaver i kommunerne som følge af problemstilingen skal finansieres.

Hertil bemærkede Jens Røyen (DIGST), at ekstraopgaver skal belyses og at der skal findes løsninger på eventuelle finansieringsudeståender.

Garsten Grage (CPR) bemærkede, at Folketinget skal informeres om problemstillingen. Som led i lovgivningsprocessen.

Styregruppen forelægges status på sagen på næste møde.

**PKT. 10. GD2s bidrag til grunddataprogrammets udfordringskatalog (B)**

Søren Reeberg (SDFE) redegjorde for udfordringskataloget og GD2 s bidrag til dette. Grunddatabestyrelsen forventer, at der foreligger et oplæg i april 2016, hvorfor der skal tages en principiel drøftelse af oplæggene. Der bliver tale om en prioriteringssag ift. hvordan udfordringerne skal løses, idet nøglemedarbejdere allerede er bundet meget op af opgaver i projekterne.

Carsten Grage (CVR) bemærkede, at det er meget dårlig timing at bruge nøglemedarbejderes tid på at arbejde med udfordringerne.

Per Smed (KL) bemærkede, at han bakker op om Carsten Grages bemærkninger.

Jens Krieger Røyen (DIGST) bemærkede, at det er ok at lande udfordringskataloget med, at håndtering af udfordringerne skal vente. Jens bemærkede videre, at DIGSTs pres på registrene for at levere på kataloget primært har handlet om at imødekomme særligt KLs ønsker om at få udfordringerne løst.

Troels G. Rasmussen (KL) foreslog, at kataloget opdeles i hhv. forretningskritiske behov og øvrige (nice to have) ønsker, og at fokus bør være på de forretningskritiske behov.

Styregruppen forelægges en sag på næste møde, hvor der er taget stilling til prioritering.

**PKT. 11. Evt.**

Søren Reeberg (SDFE) forelagde en ny model til afholdelse af styregruppemøder.

Da en række punkter er fælles for GD1 og GD2, vil det være hensigtsmæssigt, at disse punkter bliver behandlet samlet, så den substantielle drøftelse af punkterne ikke kun foregår på GD1 styregruppemøderne.

Det foreslås, at styregruppemøderne deles op i 3 dele således, at GD2 styregruppen starter dagen med at behandle de GD2 specifikke punkter. Herefter sker en samlet drøftelse af de fælles punkter med deltagelse af både GD1 og GD2 styregruppemedlemmerne. Derefter afsluttes GD2 styregruppemøde, og GD1 fortsætter med behandling af de GD1 specifikke punkter.

Styregruppen tilsluttede sig forslaget.

Dan Lings (ERST) meddelte, at han har sagt op i Erhvervsstyrelsen og derfor udtræder af styregruppen. Der vil snarest blive meldt en ny deltager ind fra ERST.